  Майя Бывальцева Ижкарлы матысь сюресъёсты лэсьтон но выльдон радлыкез Удмуртиысь тӧрлыкъёс 15-тӥ куарусёнозь дасяны малпало. Со «Кышкыттэмлыко но ӟечлыко сюресъёс» кун программае пыриськон понна Росси кивалтэтэ келямын луоз. 15-тӥ гудырикошконэ журналистъёслы со сярысь вераз элькунлэн тӧрое Александр Соловьёв. Тодэ вайытом, Удмуртия пыриз Россиысь 16 улосвылъёс пӧлы, кудъёсыз шоркарысь но 100 иськем со котырысь сюресъёсты лэсьтон понна федерал коньдэтысь юрттэт басьтыны быгатозы. «Со программаез Россилэн азьмуртэз Владимир Путин ӵектӥз. Сое дасянэн выриз, дыр, кунысь транспортъя министерство… Милемлы туж кулэ вал со программае шедьыны. Программае 16 гинэ улосвылъёс шедизы. Ми 16-тӥез луимы. Нырысь ик ми Ижкарысь сюресъёсты учкомы, туннэ соос туж кулэ. Милям Вотка трактэ потӥсь аналтэм путепровод вань. Вань выжъёс, кудъёссэ карысь югдурез капчиятон понна пуктыны кулэ. Валтӥсез, программае шедьыны быгато Ижкарлэсь 100 иськем котырысь вань сюресъёс. Кылсярысь, со Эграозь, Воткаозь, Сарапулозь но Мрожгаозь трассаос. Мынам малпанэ вань Воткаозь 1-тӥ категориен сюрес лэсьтыны. Али отӥ уй-нуналаз 25 сюрслэсь трос машинаос ортчо. Вань ӵектон сыӵе ик сюрес Можгаозь лэсьтыны. Сарапул котыртӥ сюресэз пыртыны», — вераз Удмуртилэн тӧроез. Александр Соловьёвлэн верамезъя, коньдонлэн быдӟалаез али тодмо ӧвӧл на. Ватсалом, 1-тӥ категориен сюреслэн 4–8 чурез. Транспорт отӥ часкын 140 иськемозь ӝоглыкен ветлыны быгатэ. Тегъёс: Авто Удмуртия АлександрСоловьёв сюресъёс тупатъянужъёс  